Title: ประกาศคณะกรรมการกำกับและส่งเสริมการประกอบธุรกิจประกันภัย เรื่อง การกำหนดหลักเกณฑ์และวิธีการคัดเลือกผู้ทรงคุณวุฒิ พ.ศ. 2550

ประกาศคณะกรรมการกำกับและส่งเสริมการประกอบธุรกิจประกันภัย

ประกาศคณะกรรมการกำกับและส่งเสริมการประกอบธุรกิจประกันภัย
เรื่อง
การกำหนดหลักเกณฑ์และวิธีการคัดเลือกผู้ทรงคุณวุฒิ
พ.ศ.
๒๕๕๐[๑]

อาศัยอำนาจตามมาตรา ๖ แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย
พ.ศ. ๒๕๕๐ ประกอบกับหนังสือกระทรวงการคลัง ด่วนที่สุด ที่ กค ๐๒๐๑/๑๗๖๗๖ ลงวันที่ ๑๗
กันยายน ๒๕๕๐ มติคณะรัฐมนตรีเมื่อวันที่ ๑๘ กันยายน ๒๕๕๐ และหนังสือสำนักเลขาธิการคณะรัฐมนตรี
ด่วนที่สุด ที่ นร ๐๕๐๖/๑๖๗๒๕ ลงวันที่ ๒๑ กันยายน ๒๕๕๐คณะกรรมการกำกับและส่งเสริมการประกอบธุรกิจประกันภัย
จึงประกาศดังนี้

ข้อ ๑
 ให้คณะกรรมการกำกับและส่งเสริมการประกอบธุรกิจประกันภัย
ประกอบด้วยปลัดกระทรวงการคลัง เป็นประธานกรรมการ ปลัดกระทรวงพาณิชย์ เลขาธิการคณะกรรมการคุ้มครองผู้บริโภค
ผู้ว่าการธนาคารแห่งประเทศไทย เลขาธิการสำนักงานคณะกรรมการกำกับหลักทรัพย์และตลาดหลักทรัพย์
และเลขาธิการสำนักงานคณะกรรมการกำกับและส่งเสริมการประกอบธุรกิจประกันภัย เป็นกรรมการคัดเลือกผู้ทรงคุณวุฒิ
โดยให้กรรมการแต่ละคนเสนอชื่อผู้ที่มีความเชี่ยวชาญด้านกฎหมาย บัญชี บริหารธุรกิจ การเงิน
เศรษฐศาสตร์ หรือการประกันภัยต่อประธานคนละไม่เกิน ๔ ชื่อ โดยแต่ละชื่อต้องมีความเชี่ยวชาญที่ไม่ซ้ำกัน

ข้อ ๒
 ให้คณะกรรมการกำกับและส่งเสริมการประกอบธุรกิจประกันภัย
คัดเลือกผู้ที่ได้รับการเสนอชื่อ ซึ่งมีความเหมาะสมสำหรับการแต่งตั้งเป็นกรรมการผู้ทรงคุณวุฒิให้เหลือ
๑๒ คนเสนอรัฐมนตรีว่าการกระทรวงการคลังพิจารณาคัดเลือกเป็นผู้ทรงคุณวุฒิจำนวนไม่น้อยกว่า
๖ คนแต่ไม่เกิน ๘ คน เพื่อขอความเห็นชอบจากคณะรัฐมนตรีก่อนแต่งตั้งเป็นกรรมการผู้ทรงคุณวุฒิในคณะกรรมการกำกับและส่งเสริมการประกอบธุรกิจประกันภัยต่อไป

ข้อ ๓
 ในกรณีที่กรรมการผู้ทรงคุณวุฒิพ้นจากตำแหน่งก่อนครบวาระหรือในกรณีที่มีการแต่งตั้งกรรมการผู้ทรงคุณวุฒิเพิ่มขึ้นในระหว่างที่กรรมการซึ่งแต่งตั้งไว้แล้วยังมีวาระอยู่ในตำแหน่งให้ดำเนินการเช่นเดียวกันกับข้อ
๒ โดยอนุโลม ทั้งนี้ให้เสนอรายชื่อเป็นสองเท่าของกรรมการผู้ทรงคุณวุฒิ ที่จะแต่งตั้ง

ข้อ ๔
 เมื่อได้รับความเห็นชอบจากคณะรัฐมนตรีแล้ว
ให้รัฐมนตรีว่าการกระทรวงการคลังมีคำสั่งแต่งตั้งผู้ทรงคุณวุฒิดังกล่าวเป็นกรรมการในคณะกรรมการกำกับและส่งเสริมการประกอบธุรกิจประกันภัยต่อไป

ประกาศ
ณ วันที่ ๒๔ กันยายน พ.ศ ๒๕๕๐
ศุภรัตน์
ควัฒน์กุล
ปลัดกระทรวงการคลัง
ประธานคณะกรรมการกำกับและส่งเสริมการประกอบธุรกิจประกันภัย

วัชศักดิ์/ผู้จัดทำ
๑๐
ตุลาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๓๕ ง/หน้า ๑๐/๒๕ กันยายน ๒๕๕๐